Παραλίες Πηλίου

Παραλίες Αιγαίου Πελάγους

Από τη μεριά του Αιγαίου Πελάγους, ξεκινώντας από τον Βορρά για να καταλήξουμε στον Νότο, μπορεί ο επισκέπτης να επιλέξει να κολυμπήσει στα εξής μέρη:

Καμάρι

Βρίσκεται στη ΒΑ μεριά του Πηλίου κάτω από τον μικρό οικισμό. Όμορφη παραλία με άμμο, ιδανική για ένα ήσυχο μπάνιο σε καθαρά νερά και σε ένα ήρεμο περιβάλλον. Το μικρό λιμανάκι που βρίσκεται δίπλα από τη παραλία, αποτελεί το επίνειο του χωριού Κεραμίδι που βρίσκεται πολύ κοντά.

Οβριός

Η απομόνωση και η ηρεμία, σε όλο της το μεγαλείο. Η παραλία Οβριός, ιδανική για κολύμπι και χαλάρωση, περικλείεται από ένα πανέμορφο φυσικό περιβάλλον. Πολύ κοντά βρίσκεται ένα μικρό φαράγγι με τρεχούμενα νερά καθώς και το πέτρινο γεφύρι του Διακουμή κοντά στο χωριό Πουρί και την παραλία του Οβριού. Η πρόσβαση σχετικά δύσκολη και γίνεται πιο εύκολη με το κατάλληλο όχημα. Ιδανική για ελεύθερο κάμπινγκ.

Ελίτσα

Πολύ μικρή και ήρεμη παραλία με εύκολη πρόσβαση σε απόσταση 3xλμ. από το χωριό Πουρί. Με βότσαλα και πέτρες ιδανική για ψαροτούφεκο καθώς και για ελεύθερο κάμπινγκ. Πολύ κοντά βρίσκεται και το εκκλησάκι των Αγίων Πάντων.

Χορευτό

Μεγάλη παραλία με άμμο, από τις πιο γνωστές στο Πήλιο κάτω από την Ζαγορά σε απόσταση 8xλμ. από αυτήν. Βρίσκεται στον ομώνυμο οικισμό με πολύ εύκολη και άνετη πρόσβαση οργανωμένη παραλία γεγονός που προσφέρει στους παραθεριστές όλες τις ευκολίες για κολύμπι, ξεκούραση και αναψυχή. 
Αν θέλετε να είστε μόνοι, περπατήστε από το βόρειο άκρο και πάνω, όπου θα βρείτε κι άλλες μικρές υπέροχες παραλίες.

Άγιοι Σαράντα

Σε απόσταση μόλις 2xλμ. από τον οικισμό του Χορευτού, βρίσκεται η παραλία Άγιοι Σαράντα με ψιλή άμμο και βοτσαλάκι. Ο συνδυασμός της εύκολης πρόσβασης και της σχετικά καλής οργάνωση της, την καθιστούν δημοφιλή προορισμό για κολύμπι και ξεκούραση.

Πλάκα

Ανάμεσα στις παραλίες των Αγίων Σαράντα και του Αγίου Ιωάννη, βρίσκεται η παραλία Πλάκα με πεντακάθαρα νερά, ψιλό πετραδάκι έξω και κάποιες πέτρες διάσπαρτες μέσα. Η πρόσβαση σχετικά εύκολη γίνεται από το αριστερό άκρο της παραλίας του Αγ. Ιωάννη. Παρκάρουμε το αυτοκίνητο μας και μέσω ενός σύντομου μονοπατιού καταλήγουμε στο δεξί άκρο της παραλίας Πλάκα. Υπάρχει σχετική οργάνωση με κάποιες ομπρέλες.

Άγιος Ιωάννης

Όμορφη, μεγάλη παραλία με άμμο, βρίσκεται στον ομώνυμο οικισμό του Αγίου Ιωάννη με πολύ εύκολη πρόσβαση και λόγω της οργάνωσης και των πολλών ευκολιών που προσφέρει προσελκύει πολλούς επισκέπτες τους καλοκαιρινούς μήνες. Κάθε χρόνο βραβεύεται με τη Γαλάζια Σημαία.

Παπά Νερό

Μετά τον παραθαλάσσιο οικισμό του Αγίου Ιωάννη βρίσκεται η πολύ γνωστή παραλία Παπά Νερό. Μεγάλη οργανωμένη παραλία με εύκολη πρόσβαση και ψιλό βοτσαλάκι. Στην υψηλή τουριστική καλοκαιρινή περίοδο, ενδέχεται να δυσκολευτείτε λιγάκι στην εύρεση χώρου στάθμευσης για το όχημα σας, όμως η επίσκεψη στην παραλία θα σας αποζημιώσει.

Νταμούχαρη

Η μικρή παραλία της Νταμούχαρης, βρίσκεται στον ομώνυμο οικισμό. Η πρόσβαση είναι εύκολη και μπορείτε να την προσεγγίσετε είτε από το Μούρεσι είτε από τον Άγιο Ιωάννη, ή ακόμα και με πεζοπορία από το λιθόστρωτο ξακουστό μονοπάτι που ξεκινά από την Τσαγκαράδα. Η παραλία λόγω του πετρώδες βυθού είναι ιδανική για καταδύσεις και επίσης υπάρχει δυνατότητα για ελεύθερο κάμπινγκ, όχι όμως μπροστά στην παραλία, αλλά στο χείμαρρο που βρίσκεται πίσω από το ξύλινο γεφυράκι στο οποίο καταλήγει το μονοπάτι από την Τσαγκαράδα.

Φακίστρα

Για πολλούς, η παραλία της Φακίστρας είναι η πιο όμορφη παραλία του Πηλίου και το γεγονός πως η πρόσβαση σε αυτήν δεν είναι και τόσο άνετη, την κάνει έκτος από όμορφη και ιδιαίτερη. Είναι μικρή σε μέγεθος, απομονωμένη, με άμμο σε συνδυασμό με μικρό βοτσαλάκι και με γαλαζοπράσινα νερά. Δεν υπάρχει οργάνωση, παρά μόνο κάποια παγκάκια και κάποια τραπέζια πικ-νικ διάσπαρτα, βγαλμένα από άλλη εποχή.
Βρίσκεται 5xλμ. από τον κεντρικό δρόμο κάτω από την Τσαγκαράδα. Αφήνετε το όχημα σας μέχρι εκεί που καταλήγει ο δρόμος και μετά κατηφορίζετε στο 200 περίπου μέτρων μονοπάτι και καταλήγετε στην παραλία. Η βουτιά μετά παίρνει άλλη διάσταση!!
Από την περιοχή, υπάρχει μονοπάτι που οδηγεί προς τη σπηλιά που λειτουργούσε την περίοδο της Τουρκοκρατίας ως κρυφό σχολειό. Επίσης προς τον Αγ. Αθανάσιο, την Νταμούχαρη και τον Αη-Γιάννη. Η ανηφόρα της επιστροφής θα σας δυσκολέψει λιγάκι, αλλά όλες οι δυσκολίες θα έχουν ξεχαστεί, αφού η επίσκεψή σας στη Φακίστρα θα σας έχει μείνει αξέχαστη.

Μυλοπόταμος

Πάρα πολύ όμορφη και ιδιαιτέρως γνωστή παραλία του Πηλίου. Με άμμο και βοτσαλάκι, βρίσκεται 7xλμ. από τον κεντρικό δρόμο με πολύ εύκολη πρόσβαση και άνετο χώρο στάθμευσης αυτοκινήτων. Τους καλοκαιρινούς μήνες συνδέεται με λεωφορείο από την Τσαγκαράδα. Ουσιαστικά μιλάμε για διπλή παραλία, αφού σχεδόν στη μέση υπάρχει ο χαρακτηριστικός βράχος που χωρίζει τις 2 μεριές της παραλίας και παράλληλα προσφέρει προστασία από τον αέρα και σκιά για τον ήλιο. Σ’ αυτόν τον βράχο επίσης υπάρχει και αναρριχητικό πεδίο για τους λάτρεις του αθλήματος. Πολύ πιθανόν κατά την έντονη τουριστική περίοδο, να δυσκολευτείτε να βρείτε χώρο στην παραλία, καθώς ο κόσμος που επιλέγει τον Μυλοπόταμο για κολύμπι είναι πάρα πολύς.

Λημνιώνας

Ανάμεσα στον Μυλοπόταμο και την παραλία Λαμπινού και σε απόσταση 4xλμ. από τον κεντρικό δρόμο, βρίσκεται η αμμώδης με μικρό βοτσαλάκι παραλία Λημνιώνας. Από εκεί επίσης υπάρχουν και μονοπάτια για πεζοπορία που οδηγούν στις δύο παραπάνω παραλίες που αναφέραμε. Η πρόσβαση δεν είναι πολύ εύκολη καθώς σε αρκετά σημεία της διαδρομής, υπάρχει χωματόδρομος και ο δρόμος στενεύει. Η ελεύθερη κατασκήνωση απαγορεύεται στην παραλία αυτή.

Λαμπινού

Πολύ μικρή παραλία με άμμο που βρίσκεται στον ομώνυμο οικισμό και σε απόσταση 4xλμ. από τον κεντρικό δρόμο. Υπάρχει σχετική οργάνωση στη παραλία. Θα χρειαστεί να αφήσετε το όχημα σας μέχρι εκεί που φτάνει ο δρόμος και να περπατήσετε λίγο μέχρι την παραλία (περίπου 100 μέτρα). Πάνω ακριβώς από την παραλία, μπορείτε να επισκεφτείτε το Μοναστήρι της Παναγίας της Λαμπιδώνας.

Πανταζή Άμμος

Η παραλία Πανταζή Άμμος, βρίσκεται 5 xιλιόμετρα κατηφορίζοντας από το χωριό Συκή. Είναι μεγάλη παραλία με χαλικάκι και εύκολη πρόσβαση. Δεν υπάρχουν τουριστικές υποδομές, γι' αυτό αν την επιλέξετε καλό θα είναι να έχετε οργανωθεί κατάλληλα.

Ποτόκι

Η παραλία Ποτόκι, βρίσκεται 3xλμ. κατηφορίζοντας από το χωριό Συκή. Αποτελείται από έναν σχετικά μεγάλο και έναν μικρότερο κόλπο με βότσαλο ψιλό έξω και λίγο πιο χοντρό μέσα. Ο δρόμος είναι αρκετά κατηφορικός, όμως γενικά μπορούμε να πούμε πως η πρόσβαση είναι εύκολη. Δεν υπάρχουν τουριστικές υποδομές.

Ποτιστικών

Η παραλία των Ποτιστικών βρίσκεται στον ομώνυμο οικισμό σε απόσταση 5xλμ. από το χωριό Ξινόβρυση, ανατολικά από το κεφαλοχώρι της περιοχής, την Αργαλαστή. Είναι μεγάλη, με άμμο και ψιλό βότσαλο. Από την παραλία υπάρχει μονοπάτι για πεζοπορία που καταλήγει στη διπλανή παραλία, Μελανή.

Μελανή

Η παραλία Μελανή βρίσκεται ανατολικά της Αργαλαστής στον οικισμό Πανταζαίικα, περίπου 10xλμ. από τη διασταύρωση της Αργαλαστής – Ξινόβρυσης. Είναι μεγάλη παραλία με άμμο έξω και πέτρες μέσα. Η πρόσβαση είναι εύκολη και ο δρόμος καταλήγει μέχρι την παραλία. Από την Μελανή υπάρχει επίσης οδική σύνδεση με την παραλία Πάλτση, περίπου 5xλμ. Από την παραλία υπάρχει μονοπάτι για πεζοπορία που καταλήγει στη διπλανή παραλία των Ποτιστικών.

Πάλτση (Άγιος Κωνσταντίνος)

Η οργανωμένη παραλία Πάλτση βρίσκεται στον οικισμό Μαζαράκη περίπου 10xλμ. από τη διασταύρωση της Αργαλαστής – Ξινόβρυσης και η πρόσβαση κρίνεται πολύ εύκολη και άνετη. Ο δρόμος καταλήγει μέχρι την παραλία. Είναι μεγάλη παραλία με άμμο και ψιλό χαλικάκι και χαρακτηριστικό της είναι οι 2 μεγάλοι βράχοι μέσα στη θάλασσα καθώς και το ποτάμι από το βουνό φτάνει σχεδόν μέχρι τη θάλασσα. Από την Πάλτση, υπάρχει επίσης οδική σύνδεση με την παραλία Μελανή, περίπου 5xλμ. Με καθαρό ορίζοντα, η θέα προς τις Βόρειες Σποράδες (Σκιάθος, Σκόπελος, Αλόνησος), είναι πολύ όμορφη.

Μουρτιάς

Η μικρή παραλία του Μουρτιά έχει εύκολη πρόσβαση και βρίσκεται στον ομώνυμο οικισμό κοντά στο χωριό Λύρη. Το τοπίο της παραλίας του Μουρτιά είναι ιδιαίτερο. Χαρακτηριστικά τα βράχια στη σειρά μέσα στη θάλασσα.

Κατηγιώργης

Η μικρή και όμορφη παραλία Κατηγιώργης έχει εύκολη πρόσβαση και βρίσκεται στον ομώνυμο οικισμό ακριβώς απέναντι από το νησί της Σκιάθου και των υπολοίπων νησιών των Βόρειων Σποράδων (Σκόπελος, Αλόννησος).

Λύρη

Η μικρή παραλία Λύρη βρίσκεται στον ομώνυμο οικισμό, λίγο βορειότερα από το ψαροχώρι Κατηγιώργης. Αμμουδερή παραλία, χωρίς οργάνωση, με πεντακάθαρα όμως νερά.

Καστρί

Η παραλία Καστρί με άμμο και ψιλό βοτσαλάκι, βρίσκεται στον ομώνυμο οικισμό, σε απόσταση 6xλμ. από τον οικισμό του Πλατανιά. Υπάρχει οργανωμένο κάμπινγκ το οποίο λειτουργεί τους θερινούς μήνες από Μάιο έως Σεπτέμβριο. Η πρόσβαση είναι εύκολη και ο δρόμος καταλήγει στην παραλία.

Πλατανιάς

Η μικρή αμμουδερή παραλία του Πλατανιά, βρίσκεται στον ομώνυμο οικισμό, κάτω από έναν μεγάλο ελαιώνα. Υπάρχει οργανωμένος χώρος κατασκήνωσης πού λειτουργεί τους θερινούς μήνες. Τους θερινούς μήνες επίσης πραγματοποιούνται καθημερινά δρομολόγια με καϊκι προς τη Σκιάθο.

Μικρό

Μια πανέμορφη ήρεμη παραλία, η οποία βρίσκεται στον ομώνυμο οικισμό, δίπλα ακριβώς από τον Πλατανιά όπου υπάρχει δυνατότητα πρόσβασης με πεζοπορία πάνω σε βράχια από την παραλία του Πλατανιά (περίπου 600 μέτρα). Με όχημα, η πρόσβαση γίνεται από το χωριό Λαύκος και είναι 7xλμ.

Παραλίες Παγασητικού Κόλπου

Από τη μεριά του Παγασητικού Κόλπου υπάρχουν οι εξής επιλογές σε παραλίες:

Κάτω Λεχώνια

Αφήνοντας τον Βόλο και την Αγριά, είναι η πρώτη παραλία που θα συναντήσετε. Μόλις 10xλμ. από τον Βόλο στον παραλιακό δρόμο προς το Πήλιο. Το μπάνιο εδώ συνδυάζεται με καφέ ή ποτό καθώς υπάρχουν αρκετές προτάσεις διασκέδασης.

Κάτω Γατζέα

Αποτελεί το επίνειο της Άνω Γατζέας, που βρίσκεται χτισμένη λίγο ψηλότερα. Η παραλία βρίσκεται μπροστά στον ομώνυμο οικισμό και έχει άμμο με ψιλό βοτσαλάκι.

Συκιά

Δίπλα σχεδόν από τον οικισμό της Κάτω Γατζέα, βρίσκεται η παραλία της Συκιάς. Χαρακτηριστικό της τα δέντρα που φτάνουν μέχρι την παραλία και προσφέρουν σκιά στους λουόμενους.

Πλατανίδια

Μικρή παραλία στον ομώνυμο οικισμό.

Καλά Νερά

Από τις πιο γνωστές παραλίες στη μεριά του Παγασητικού Κόλπου. Οργανωμένη αμμουδερή αρκετά μεγάλη παραλία 20xλ. από τον Βόλο. Υπάρχουν ξαπλώστρες και πολλά μέρη για φαγητό, ποτό καθώς και για διαμονή.

Κορόπη (ή Μπούφα)

Η Μπούφα είναι η μεγαλύτερη παραλία του Πηλίου και βρίσκεται ανάμεσα στα Καλά Νερά και την Άφησσο. Συγκεντρώνει κάθε χρόνο πολλούς παραθεριστές. Έχει πολύ καθαρά νερά, χρυσαφένια άμμο, αρκετά δέντρα στην άκρη της και βρίσκεται μόλις 25xλμ. από την πόλη του Βόλου.

Άφησσος

Στο πολύ γνωστό τουριστικό θέρετρο της Αφήσσου, υπάρχουν αρκετές παραλίες με πιο γνωστές την παραλία Αμποβός, το Λαγούδι, την Καλιφτέρη, την Αγία Ευθυμία, την Ραζή κ.ά. Οι περισσότερες έχουν ψιλή άμμο και πεντακάθαρα νερά. Ο Αμποβός και η Καλιφτέρη είναι οργανωμένες παραλίες με θαλάσσια σπορ και βρίσκονται μέσα σε ένα καταπράσινο τοπίο. Η παραλία Λαγούδι είναι πιο ήσυχη και με βοτσαλάκι. Χαρακτηριστικά τα δέντρα πάνω από την παραλία που προσφέρουν σκιά και δροσιά το καλοκαίρι. Η παραλία Ραζή δε διαθέτει οργάνωση. Είναι όμως πολύ ήσυχη και καθαρή.

Λεφόκαστρο

Όμορφη, ήσυχη παραλία με άμμο και λεπτό βοτσαλάκι. Η πλούσια βλάστηση της περιοχής φτάνει μέχρι τη θάλασσα και χαρίζει πολύ όμορφες εικόνες στον επισκέπτη. Απέχει 33 χιλιόμετρα από τον Βόλο.

Παραλία Κάλαμος

Μπροστά από τον παραθεριστικό οικισμό του Καλάμου, 45 περίπου χιλιόμετρα από τον Βόλο, βρίσκεται η όμορφη, ήρεμη παραλία του οικισμού. Δεν διαθέτει καμία οργάνωση.

Παραλία Πάου

Σε ένα ήρεμο περιβάλλον, λίγο Βορειότερα από το Χόρτο βρίσκεται η πανέμορφη παραλία Πάου ή οποία δε φαίνεται από τον κεντρικό δρόμο. Η πρόσβαση γίνεται μέσω της Αργαλαστής.

Τρίκερι - παραλίες

Βρίσκονται στο νησάκι Παλιό Τρίκερι. Εδώ ξεχωρίζει το ακρογιάλι της Πράσινης Αμμου με τα κρυστάλλινα νερά (30 λεπτά από το λιμάνι). Το ίδιο όμορφο σκηνικό επαναλαμβάνεται στις παραλίες Αφέτκα (όπου δεσπόζει ένα παλιό και σήμερα εγκαταλειμμένο ξενοδοχείο) και Άγιος Γεώργιος. Οι δυο θαυμάσιες αυτές ακρογιαλιές προσεγγίζονται επίσης από το μοναστήρι της Παναγίας με κατηφορικό μονοπάτι.   
Δυτικά από το λιμανάκι του Αϊ-Γιάννη με περπάτημα περίπου 30 λεπτών, θα βρεθείτε στην παραλία της Αγίας Σοφίας. Στην απέναντι ακτή, θα απολαύσετε τη βοτσαλωτή ακρογιαλιά του Αλογόπορου. Ερχόμενοι από Μηλίνα θα δείτε από ψηλά το "θαύμα" της Τζάστενης. Είναι δύσκολο να αντισταθείτε στη γοητεία αυτής της μοναδικής θαλασσινής γωνιάς και να μην τολμήσετε μια βουτιά στα λαχταριστά νερά της.